
Junik, 2026
Në bazë të nenit 12, paragrafët 1 dhe 2, pika c, të Ligjit nr. 03/L-040, për vetëqeverisje lokale (Gazeta zyrtare e Republikës së Kosovës, nr. 28/2008, dt. 4 qershor 2008), neni 17 par. 1 dhe 2, i Ligjit nr. 03/L-048, për menaxhimin e financave publike dhe përgjegjësitë dhe në zbatim të nenit 36, par. 3, të Rregullës financiare nr. 01/2013 — MF - Shpenzimi i parave publike, dhe të nenit 22, pika 3 të Statutit të Komunës së Junikut Nr. 001/3127, të datës 29.10.2010, Kuvendi i Komunës së Junikut, në mbledhjen e mbajtur më datë: 00.00.2026, miratoi këtë:

Rregullore për kushtet, kriteret dhe procedurat e ndarjes së subvencioneve

Neni 1
Qëllimi dhe Fushëveprimi
1. Me këtë rregullore përcaktohen kushtet, kriteret dhe procedurat të cilat i mundësojnë
Komunës të ndajë mjete financiare pa kthim nga kategoria e subvencioneve për fushat e
cekura në këtë rregullore për personat fizikë dhe juridikë.
2. Dispozitat e kësaj rregulloreje zbatohen nga organet dhe trupat komunale  gjatë ndarjes së subvencioneve për përfituesit.
Neni 2
Përkufizimet
Shprehjet e përdorura në këtë rregullore kanë këtë kuptim:
Subvencionet - për kuptim të kësaj rregulloreje subvencionet përfshijnë transferet e
njëanshme, të pakthyeshme të mjeteve buxhetore të institucionit, në llogarinë rrjedhëse të përfituesve, të ardhurat e të cilëve nuk mbulojnë shpenzimet e caktuara përkatëse për arritjen e një qëllimi të ligjshëm për interes publik.

Pagesa e pakthyeshme - është e njëanshme atëherë kur nuk ka mallra dhe shërbime që rrjedhin si kompensim ose kundërvlerë për pagesën.
Përfituesi - nënkupton personat fizikë dhe juridikë që përfitojnë mjete financiare nga
kategoria e subvencioneve të planifikuara në Buxhetin e Komunës dhe në pajtim me Ligjin për ndarjet buxhetore.
Banor rezident - nënkupton personin që jeton dhe vepron në Komunë dhe posedon
dokumentacion valid të Republikës së Kosovës


Neni 3
Limitet buxhetore
1. Komuna ndan subvencione duke u bazuar në Ligjin e buxhetit për vitin fiskal për të cilin ndahen subvencionet dhe vetëm në masën e përcaktuar në këtë ligj.
2. Ndarja e subvencioneve për OJQ-të do të bëhet në përputhje me nenin 2 pika 5 të Rregullores MF-Nr-04/2017 Mbi Kriteret, Standardet dhe Procedurat e Financimit Publik të OJQ-ve.
3. Me këtë rregullore përcaktohen kushtet, kriteret dhe procedurat të cilat i mundësojnë Komunës të ndajë mjete financiare pa kthim nga kategoria e subvencioneve për fushat e cekura  në këtë rregullore për personat fizikë dhe juridikë.

Neni 4
Rregullat e përgjithshme të aplikimit për subvencione
1. Komuna mund të bëjë ndarje të subvencioneve për persona fizikë dhe juridikë mbi bazën e kërkesës së tyre dhe në pajtim me dispozitat e kësaj rregulloreje.
2. Personi fizik dhe juridik mund të jetë përfitues i subvencioneve të ndara nga Komuna nëse i ka të përfunduara obligimet ndaj Komunës.
3. Kushtëzimi me përfundimin e obligimeve ndaj institucioneve të tjera të personit fizik dhe juridik mund të përcaktohet sipas fushave specifike nga vetë Komuna.

Neni 5
Procedurat e përgjithshme për ndarjen e subvencioneve
1. Procedura e ndarjes së subvencioneve nga Komuna mund të zhvillohet mbi bazën e thirrjes publike apo në raste të veçanta në bazë të kërkesës së arsyetuar atëherë kur lejohet me dispozitat e kësaj rregulloreje.
2. Gjatë ndarjes së subvencioneve përmes thirrjes publike të Komunës përcaktohet qartë fusha e subvencionimit, kriteret, dokumentet e nevojshme për aplikim dhe informata të tjera me rëndësi.
3. Shqyrtimi i kërkesave dhe ndarja e subvencioneve mbi bazën e thirrjes publike zhvillohet sipas dispozitave të parapara të kësaj Rregulloreje.
4. Shqyrtimi dhe vlerësimi i kërkesave për ndarje të subvencioneve jashtë thirrjes publike të Komunës bëhet brenda 15 ditëve të punës nga parashtrimi i kërkesës.



Neni 6
Përjashtimet nga ndarja e subvencioneve
1. Përfitues të subvencioneve të ndara nga Komuna nuk mund të jenë personat fizikë jorezidentë të Komunës.
2. Personi fizik apo juridik vetëm një herë në vit mund të jetë përfitues i subvencioneve të ndara nga Komuna.
3. Përjashtim nga paragrafi 2 i këtij Neni bëjnë subvencionet e ndara për persona fizikë në fushën e shëndetësisë dhe nevoja ushqimore (mirëqenie sociale).
4. Nëse me fajin e përfituesit nuk përmbushen obligimet e përcaktuara në vendimin apo me marrëveshjen për ndarjen e subvencioneve, për 3 vitet e ardhshme përfituesi humb të drejtën në përfitim nga secila kategori e subvencioneve.

Neni 7
Komisionet për shqyrtimin dhe vlerësimin e kërkesave për ndarje të subvencioneve
1. Kryetari i Komunës emëron komisione të përkohshme për shqyrtimin dhe vlerësimin e kërkesave për ndarje të subvencioneve në përbërje të përfaqësuesve nga fushat specifike.
2. Komisionet për shqyrtimin dhe vlerësimin e kërkesave për ndarje të subvencioneve veprojnë në pajtim me parimet e përgjithshme të ligjshmërisë dhe konform autorizimeve, që jepen nga Kryetari i Komunës.
3. Përbërja e komisionit duhet të jetë prej 5 anëtarëve, njëri nga anëtarët e komisionit duhet të jetë zyrtar i financave dhe një anëtar mund të jetë nga shoqëria civile që ka fushëveprim të ngjashëm me fushën që do të ndahet subvencioni.
4. Kryetari dhe anëtarët e tjerë të komisionit për shqyrtimin dhe vlerësimin e kërkesave për ndarjen e subvencioneve duhet të jenë shërbyes civilë të Komunës, me përjashtim të anëtarit të shoqërisë civile.
5. Përbërja e komisionit duhet të bazohet mbi parimin e barazisë gjinore.
6. Anëtarët e komisionit për vlerësimin e kërkesave për ndarje të subvencioneve mbajnë
përgjegjësinë për zbatimin e drejtë të kritereve për ndarje të subvencioneve.

Neni 8
Vlerësimi i kërkesave dhe vendimmarrja

1. Komisioni bën shqyrtimin dhe vlerësimin e kërkesave për ndarjen e subvencioneve brenda afatit prej 15 ditëve të punës pas përfundimit të afatit të shpalljes publike. 

2. Komisionet për shqyrtimin dhe vlerësimin e kërkesave për ndarje të subvencioneve veprojnë në pajtim me legjislacionin për financat publike dhe dispozitat e kësaj Rregulloreje si dhe legjislacionin në fuqi. 

3. Rekomandimet e komisionit për shqyrtimin dhe vlerësimin e kërkesave për ndarje të subvencioneve merren me shumicë të votave nga numri i përgjithshëm i anëtarëve të komisionit. 
4. Komisioni mban procesverbal nga mbledhjet e tij, i cili duhet të nënshkruhet nga anëtarët e komisionit. 

5. Komisioni i rekomandon Kryetarit të Komunës listën e përfituesve të subvencioneve në përputhje me kriteret e përcaktuara në shpalljen publike për ndarjen e subvencioneve dhe në pajtim me dispozitat e kësaj Rregulloreje, si dhe i rekomandon marrjen e vendimit për ndarje të subvencioneve. 
6. Bazuar në rekomandimin e komisionit, Kryetari merr vendim për ndarjen e subvencioneve dhe brenda pesë ditëve të punës, lista e përfituesve të përzgjedhur publikohet në ueb faqen zyrtare si dhe në tabelën e shpalljeve publike të Komunës. 

7. Të gjithë aplikuesit njoftohen për të drejtën dhe procedurën e parashtrimit të ankesës përmes listës së publikuar. 

8. Kërkesat që nuk i plotësojnë kriteret për subvencione do të refuzohen nga Kryetari me rekomandim të komisionit. 
9. Kryetari mund të kërkojë që komisioni për vlerësimin e kërkesave për ndarje të subvencioneve të bëjë rivlerësimin e kërkesave apo të anulojë gjithë procesin e vlerësimit dhe të caktojë Komision të ri për vlerësimin e kërkesave për ndarje të subvencioneve. 

10. Kryetari merr vendim përfundimtar për ndarjen e subvencioneve, në përputhje me rekomandimin e komisionit, në afat prej 5 ditëve të punës pas përfundimit të afatit të paraqitjes së ankesave të përcaktuar sipas Nenit 10 të kësaj Rregulloreje.

Neni 9
Komisionet për shqyrtimin dhe vlerësimin e ankesave për ndarje të subvencioneve
1. Kryetari i Komunës emëron komisione me mandat trevjeçar për shqyrtimin e ankesave për ndarje të subvencioneve në përbërje të përfaqësuesve nga fushat specifike. 
2. Kryetari dhe anëtarët e komisionit për shqyrtimin dhe vlerësimin e ankesave për ndarje të subvencioneve duhet të jenë shërbyes civilë. 
3. Komisioni do të jetë në përbërje prej 3 anëtarëve. 
4. Komisioni mban procesverbal nga mbledhjet e tij i cili duhet të nënshkruhet nga anëtarët e komisionit. 
5. Një anëtar i komisionit për shqyrtimin e ankesave për ndarjen e subvencioneve duhet të jetë zyrtar ligjor i njësisë përkatëse. 
6. Anëtarë të komisionit për vlerësimin e ankesave për ndarje të subvencioneve nuk mund të jenë zyrtarët të cilët kanë qenë pjesë e Komisionit për shqyrtimin dhe vlerësimin e kërkesave për ndarje të subvencioneve. 
7. Përbërja e komisionit duhet të bazohet mbi parimin e barazisë gjinore. 

Neni 10
Parashtrimi dhe zgjidhja e ankesave
1. Ankesa parashtrohet në afat prej 5 ditëve të punës pas njoftimit të vendimit të Kryetarit të Komunës për mosndarjen e subvencioneve. 
2. Komisioni duhet të bëjë shqyrtimin e ankesave dhe të marrë vendim në afat prej 10 ditëve të punës pas përfundimit të afatit kohor për paraqitje të ankesave. 
3. Komisioni për ankesa gjatë vendimmarrjes vepron në bazë të ligjit për procedurën administrative dhe dispozitave të kësaj rregulloreje. 
4. Vendimet e komisionit për shqyrtimin e ankesave për ndarje të subvencioneve merren me shumicë të votave nga numri i përgjithshëm i anëtarëve të komisionit. 

5. Komisioni i ankesave ka të drejtë të: 
5.1. të refuzojë ankesën e palëve si të pabazuar; dhe
5.2. të kërkojë nga komisioni vlerësues të rishqyrtojë kërkesat e aplikuesve.

Neni 11
Ekzekutueshmëria e vendimit
1. Vendimi i Kryetarit për ndarjen e subvencioneve bëhet i ekzekutueshëm nëse: 
1.1. nuk është parashtruar ankesa sipas paragrafit 1 të nenit 10; 
1.2. me vendimin e komisionit të ankesave refuzohet ankesa.


Neni 12
Shpallja Publike për ndarjen e subvencioneve
1. Procesi i ndarjes së subvencioneve fillon përmes shpalljeve publike të cilat publikohen në ueb-faqen e komunës, mediat lokale, në tabelat e shpalljeve si dhe në vendet e frekuentuara në territorin e komunës. 
2. Në shpallje përcaktohen saktë kriteret dhe procedurat për të aplikuar për ndarjen e subvencioneve të cilat përcaktohen sipas kësaj rregulloreje. 
3. Shpallja publike qëndron e publikuar së paku 10 ditë pune nga data e shpalljes.

Neni 13
Marrëveshja për subvencionim
1. Për realizimin e subvencioneve duhet të lidhet një marrëveshje me të cilën përcaktohen të drejtat dhe detyrat mes komunës dhe përfituesit të subvencionit. 
2. Në çdo rast të subvencionimit duhet të lidhet Marrëveshja.
3. Marrëveshja e paraparë me paragrafin 2 të këtij neni nuk aplikohet për subvencionet që jepen për trajtimin e sëmundjeve shëndetësore, për shpërblimin e studentëve, mësimdhënësve, sportistëve për sukseset e arritura në garat kombëtare apo ndërkombëtare, për gratë lehona si dhe për mbulimin e shpenzimeve të varrimit.
4. Marrëveshja duhet të përcaktojë subjektet nënshkruese të marrëveshjes, qëllimin, shumën e mjeteve financiare, afatet kohore, detyrat dhe përgjegjësitë e palëve, mbikëqyrjen, formën e subvencionimit, raportimin, hyrjen në fuqi si dhe pjesë tjera relevante për marrëveshjen. 
5. Marrëveshja duhet të nënshkruhet në afat prej 10 ditëve të punës pas shpalljes së vendimit përfundimtar për ndarje të subvencioneve.

Neni 14
Subvencionet për Arsim
1. Komuna mund të ndajë subvencione për arsim duke përfshirë, por duke mos u kufizuar, për: 

1.1. Bursa për studentë;
1.2. Bursa për nxënës në shkollë të mesme;
1.3. Bursa për nxënës në shkollë fillore;
1.4. Kuadrot deficitare;
1.5. Nxënësit me nevoja të veçanta;
1.6. Gara apo kuize (aktivitete jashtëmësimore);
1.7. Botimin e librave/revistave; dhe
1.8. Nxënësit, mësimdhënësit, studentët që kanë treguar rezultate në nivel kombëtar dhe ndërkombëtar.
2. Kategoritë dhe shumat e subvencionimit do të përcaktohen me vendim të veçantë të Kryetarit të Komunës për çdo vit fiskal. 

Neni 15
Kriteret dhe dokumentet që nevojiten për ndarjen e bursave
1. Kryetari i Komunës me vendim të veçantë përcakton kritere të qarta për dhënien e bursave duke përfshirë, por duke mos u kufizuar në: 
1.1. Notën mesatare;
1.2. Numrin e studentëve/nxënësve në familje;
1.3. Kategoritë e dala nga lufta (vetëm për studentë);
1.4. Banimin në zona rurale;
1.5. Rezultatet në gara; dhe
1.6. Gjendjen ekonomike.
2. Dokumentet të cilat duhet të dorëzohen gjatë aplikimit për ndarje të bursave përfshijnë, por duke mos u kufizuar: 
2.1. Dokumenti i identifikimit;
2.2. Certifikata e notave;
2.3. Certifikata e vitit kalendarik të studimeve;
2.4. Certifikata e vendbanimit;
2.5. Dëshmi mbi gjendjen ekonomike;
2.6. Dëshmi se prindërit janë kategori të dala nga lufta; dhe
2.7. Dëshmi për rezultatet në gara.
3. Aplikuesi nuk mund të jetë përfitues i bursës nëse brenda vitit të njëjtë fiskal ka qenë përfitues i një burse të ndarë nga pushteti qendror ose ndonjë donator tjetër për fushën e njëjtë. 
4. Komuna duhet të bëjë shpalljen publike për dhënien e bursave e cila publikohet në ueb faqen e Komunës, në vendet e frekuentuara, mediat sociale dhe në mediat lokale. 


Neni 16
Subvencionet për zhvillim ekonomik
1. Komuna mund të ndajë subvencione për zhvillim ekonomik duke përfshirë, por duke mos u kufizuar, për: 
1.1. Zejet tradicionale;
1.2. Aksesorë;
1.3. Agrobizneset;
1.4. Teknologji informative;
1.5. Ndërmarrjet publike;
1.6. Bizneset inovative;
1.7. Ndërmarrjet sociale;
1.8. Aktivitetet e shoqatave të cilat ndihmojnë dhe promovojnë zhvillimin ekonomik dhe turizmin;
1.9. Inkubatorët e biznesit;
1.10. Bizneset e reja apo fillestare;
1.11. Aktivitetet për ngritjen e kapaciteteve njerëzore për zhvillim të biznesit; dhe
1.12. Aktivitetet për hulumtime të tregut të grupeve të studentëve.
2. Përfitues të subvencioneve për zhvillim ekonomik mund të jenë vetëm bizneset që veprojnë në territorin e Komunës së Junikut. 
3. Përfitues të subvencioneve për zhvillim ekonomik nuk mund të jenë bizneset që kanë obligime financiare të papaguara komunale dhe ATK-së. 

Neni 17
Përparësitë gjatë ndarjes së subvencioneve për zhvillim ekonomik
1. Gjatë ndarjes së subvencioneve për zhvillim ekonomik, në kushte të barabarta Komuna u jep përparësi rasteve specifike në vijim: 

1.1. Bizneseve prodhuese, përpunuese dhe shërbyese që krijojnë punësim;
1.2. Grave, të rinjve, zonave rurale, personave me nevoja të veçanta dhe komuniteteve;
1.3. Bizneseve që kanë siguruar bashkëfinancim nga palë të treta me një përqindje (%) të caktuar nga vlera e projektit. Përqindja e kërkuar e bashkëfinancimit do të caktohet varësisht nga mundësitë buxhetore të Komunës së Junikut;
1.4. Bizneseve të cilat posedojnë dëshmi apo certifikime profesionale;
1.5. OJQ-ve të cilat aplikojnë me projekte biznesi të cilat mundësojnë gjenerim të vendeve të punës; 
1.6. Bizneseve që nuk kanë fituar më parë subvencione nga Komuna dhe gjatë vitit të njëjtë fiskal nuk kanë qenë përfitues i një subvencioni për zhvillim ekonomik të ndarë nga pushteti qendror ose nga ndonjë donator tjetër.
2. Bizneset e përcaktuara në paragrafin 1.3 dhe 1.4 të këtij neni mund të aplikojnë për ndarje të subvencioneve edhe jashtë periudhës së shpalljes publike me kërkesë të arsyetuar.
Neni 18
Dokumentet e nevojshme për të aplikuar për subvencione për zhvillim ekonomik
1. Dokumentet të cilat duhet të dorëzohen gjatë aplikimit për ndarje të subvencioneve për zhvillim ekonomik përfshijnë, por duke mos u kufizuar: 
1.1. Plani i biznesit;
1.2. Dokumenti identifikues;
1.3. Certifikatën e vendbanimit (për persona fizik);
1.4. Certifikata e biznesit;
1.5. Dëshmi për pagesën e taksave komunale;
1.6. Dëshmi për pagesën e tatimit në pronë;
1.7. Dëshmi se nuk ka obligime ndaj ATK-së;
1.8. Dëshmi për bashkëfinancim (nëse ka bashkëfinancim); 
1.9. Konfirmimin nga banka për xhirollogarinë e aplikuesit;
1.10. Konfirmimin e regjistrimit të xhirollogarisë bankare të aplikuesit në platformën 
e-Kosova.
Neni 19
Subvencionet për bujqësi
1. Komuna mund të ndajë subvencione për bujqësi duke përfshirë, por duke mos u kufizuar, për: 
1.1. Projekte të fermerëve, shoqatave, kooperativave bujqësore, në fushat bujqësore me prioritet për Komunën;
1.2. Organizimin e panaireve, seminareve, vizitave studimore;
1.3. Mbështetjen e projekteve me bashkëfinancim; dhe
1.4. Projekte në sektorin e pylltarisë.
2. Gjatë ndarjes së subvencioneve në bujqësi, në kushte të barabarta Komuna u jep përparësi: 
2.1. Zonave me prioritet të identifikuara nga Komuna;
2.2. Pjesëmarrjes së fermerit në bashkëfinancim me një përqindje (%) të caktuar nga vlera e projektit. Përqindja e kërkuar e bashkëfinancimit do të caktohet varësisht nga mundësitë buxhetore të Komunës;
2.3. Grave, të rinjve, personave me nevoja të veçanta dhe minoriteteve; dhe
2.4. Aplikuesve që nuk kanë fituar më parë subvencione nga Komuna dhe gjatë vitit të njëjtë fiskal nuk kanë qenë përfitues i një subvencioni për bujqësi të ndarë nga pushteti qendror ose nga ndonjë donator tjetër.

Neni 20
Dokumentet e nevojshme për të aplikuar për subvencione në bujqësi
1. Dokumentet të cilat duhet të dorëzohen gjatë aplikimit për ndarje të subvencioneve për bujqësi nga personat juridik përfshijnë, duke mos u kufizuar: 

1.1. Numri identifikues i fermerit (NIF);
1.2. Certifikata e biznesit;
1.3. Projekti dhe plani financiar;
1.4. Fletëposedim për patundshmëri;
1.5. Dëshmi për pagesën e taksave komunale;
1.6. Dëshmi për pagesën e tatimit në pronë;
1.7. Dëshmi se nuk ka obligime ndaj ATK-së;
1.8. Konfirmimin nga banka për xhirollogarinë e aplikuesit;
1.9. Konfirmimin e regjistrimit të xhirollogarisë bankare të aplikuesit në platformën 
e-Kosova;
1.10. Dokumenti identifikues i personit të autorizuar për tërheqjen e mjeteve dhe autorizimit;
1.11. Dëshmi se nuk është përfitues i një subvencioni të ndarë nga pushteti qendror në këtë fushë brenda vitit fiskal.
2. Dokumentet të cilat duhet të dorëzohen gjatë aplikimit për ndarje të subvencioneve për bujqësi nga personat fizik përfshijnë, duke mos u kufizuar: 

2.1. Numri identifikues i fermerit (NIF);
2.2. Projekti dhe plani financiar;
2.3. Fletëposedim për patundshmëri;
2.4. Dëshmi për pagesën e taksave komunale;
2.5. Dëshmi për pagesën e tatimit në pronë; 
2.6. Konfirmimin nga banka për xhirollogarinë e aplikuesit;
2.7. Konfirmimin e regjistrimit të xhirollogarisë bankare të aplikuesit në platformën 
e-Kosova.
Neni 21
Subvencionet për shëndetësi dhe mirëqenie sociale
1. Komuna ndan subvencione për banorët rezidentë për përballimin e shpenzimeve të shërimit sipas kritereve të përcaktuara nga drejtoria përgjegjëse për shëndetësi. 
2. Subvencionet për shëndetësi jepen për: 
2.1. Rastet e rënda shëndetësore;
2.2. Rastet e sëmundjeve kronike, por pa burim të të ardhurave;
2.3. Trajtimi jashtë vendit;
2.4. Fushatat e vetëdijesimit për shëndetin publik;
2.5. Mirëqenie sociale.
3. Gjatë ndarjes së subvencioneve në shëndetësi, në kushte të barabarta Komuna u jep përparësi rasteve specifike në vijim: 
3.1. Numri i anëtarëve të familjes;
3.2. Çështja e banimit;
3.3. Kostoja e trajtimit;
3.4. Gjendja ekonomike familjare;
3.5. Trajtimi në institucionet private (nëse një sëmundje e tillë nuk mund të trajtohet në institucionet publike).
4. Dokumentet të cilat duhet të dorëzohen gjatë aplikimit për ndarje të subvencioneve për shëndetësi nga personat fizik përfshijnë, duke mos u kufizuar: 
4.1. Diagnoza e mjekut specialist;
4.2. Dokumenti i identifikimit;
4.3. Konfirmimin nga banka për xhirollogarinë e aplikuesit;
4.4. Konfirmimin e regjistrimit të xhirollogarisë bankare të aplikuesit në platformën 
e-Kosova;
4.5. Dëshmia e shpenzimeve mjekësore.
5. Personat, për subvencionet e përcaktuara në paragrafin 2 të këtij neni mund të ndahen edhe pa shpallje publike por me kërkesë të arsyetuar. 


Neni 22
Subvencionet për gratë lehona
1. Komuna e Junikut mund të ndajë subvencione për gratë lehona, me qëllim të mbështetjes së tyre dhe të familjeve pas lindjes së fëmijës. 
2. Subvencionimi realizohet për çdo fëmijë të lindur, në pajtim me kushtet dhe kriteret e përcaktuara me këtë Rregullore. 
3. Në rast të lindjes së binjakëve, trinjakëve ose më shumë fëmijëve në të njëjtën lindje, subvencionimi realizohet për secilin fëmijë. 
4. Shuma e subvencionit për vitin përkatës përcaktohet nga Kryetari i Komunës, në bazë të mundësive financiare të Komunës. 
5. Subvencionet ndahen nga mjetet e planifikuara në Buxhetin e Komunës së Junikut për vitin përkatës. 
6. Thirrja publike për subvencionet për gratë lehona shpallet në fillim të vitit përkatës dhe mbetet e hapur gjatë tërë vitit. Kërkesat e pranuara shqyrtohen nga komisioni dhe pagesa e subvencioneve realizohet pas miratimit të rekomandimit të komisionit nga organi kompetent.
Neni 23
Kriteret dhe dokumentacioni për subvencionet për gratë lehona

A) Kriteret
Për të përfituar subvencionin për gratë lehona, aplikuesja duhet t'i plotësojë këto kritere:
1. Të jetë shtetase e Republikës së Kosovës; 
2. Të ketë vendbanim në Komunën e Junikut; 
3. Lindja të jetë kryer ose raportuar në një institucion shëndetësor të licencuar në Republikën e Kosovës dhe të jetë e regjistruar në regjistrat zyrtarë të gjendjes civile të Republikës së Kosovës;
4. Të paraqesë kërkesën brenda 60 (gjashtëdhjetë) ditëve nga data e lindjes së fëmijës; 
5. Për të njëjtën lindje dhe për të njëjtin fëmijë të mos ketë përfituar më parë subvencion nga Komuna e Junikut. 


B) Dokumentacioni
Për aplikim për subvencion, aplikuesja duhet të dorëzojë:
1. Kërkesën për subvencion; 
2. Kopjen e dokumentit të identifikimit; 
3. Certifikatën e lindjes së fëmijës; 
4. Dëshminë e vendbanimit të lehonës, nëse vendbanimi nuk mund të verifikohet përmes regjistrave zyrtarë; 
5. Konfirmimin nga banka për xhirollogarinë e lehonës;
6. Konfirmimin e regjistrimit të xhirollogarisë bankare të lehonës në platformën 
e-Kosova; 
7. Dokumente të tjera të nevojshme për verifikimin e kërkesës. 




Neni 24
Subvencionet për mbulimin e shpenzimeve të varrimit
1. Komuna e Junikut mund të ndajë subvencione për mbulimin e një pjese të shpenzimeve të shërbimeve të varrimit për personat e ndjerë të cilët, në momentin e vdekjes, kanë pasur vendbanim në Komunën e Junikut. 
2. Subvencionimi realizohet për rastet kur varrimi kryhet në varrezat e qytetit të Junikut (Rogopeq), me qëllim të stimulimit dhe orientimit të qytetarëve për shfrytëzimin e varrezave të qytetit. 
3. Subvencioni i dedikohet anëtarit të familjes së të ndjerit ose personit i cili ka bartur shpenzimet e shërbimeve të varrimit. 
4. Për rastet kur varrimi kryhet jashtë varrezave të qytetit të Junikut (Rogopeq), nuk realizohet e drejta për subvencion sipas këtij neni.
5. Shuma e subvencionit për vitin përkatës përcaktohet nga Kryetari i Komunës, në bazë të mundësive financiare të Komunës. 
6. Subvencionet ndahen nga mjetet e planifikuara në Buxhetin e Komunës së Junikut për vitin përkatës. 
7. Thirrja publike për subvencionet për mbulimin e shpenzimeve të varrimit shpallet në fillim të vitit përkatës dhe mbetet e hapur gjatë tërë vitit. Kërkesat e pranuara shqyrtohen nga komisioni dhe pagesa e subvencioneve realizohet pas miratimit të rekomandimit të komisionit nga organi kompetent.
Neni 25
Kriteret dhe dokumentacioni për subvencionet për mbulimin e shpenzimeve të varrimit
A) Kriteret
Për të përfituar subvencionin për mbulimin e shpenzimeve të varrimit, aplikuesi duhet t'i plotësojë këto kritere:
1. Personi i ndjerë të ketë pasur vendbanim në Komunën e Junikut;
2. Varrimi të jetë kryer në varrezat e qytetit të Junikut (Rogopeq);
3. Aplikuesi të jetë anëtar i familjes së të ndjerit ose person i cili ka bartur shpenzimet e shërbimeve të varrimit; 
4. Të paraqesë kërkesën brenda 60 (gjashtëdhjetë) ditëve nga data e vdekjes;
5. Për të njëjtin rast të vdekjes dhe varrimit të mos jetë përfituar më parë subvencion nga Komuna e Junikut. 
B) Dokumentacioni
Për aplikim për subvencion, aplikuesi duhet të dorëzojë:
1. Kërkesën për subvencion; 
2. Kopjen e dokumentit të identifikimit të aplikuesit; 
3. Certifikatën e vdekjes së të ndjerit; 
4. Dëshminë e vendbanimit të të ndjerit, nëse vendbanimi nuk mund të verifikohet përmes regjistrave zyrtarë; 
5. Dëshminë e lidhjes familjare me të ndjerin, në rast se aplikuesi është anëtar i familjes; 
6. Dëshminë se varrimi është kryer në varrezat e qytetit të Junikut (Rogopeq), të lëshuar nga Drejtoria e Shërbimeve Publike, Inspekcionit, Mbrojtjes dhe Shpëtimit;
7. Konfirmimin nga banka për xhirollogarinë e aplikuesit;
8. Konfirmimin e regjistrimit të xhirollogarisë bankare të aplikuesit në platformën 
e-Kosova;
9. Dokumente të tjera të nevojshme për verifikimin e kërkesës.

Neni 26
Subvencionet për kulturë, rini, sport

1. Komuna mund të ndajë subvencione për kulturë, rini dhe sport duke përfshirë, por duke mos u kufizuar, për: 

1.1. Klubet sportive;
1.2. Sportistët e dalluar;
1.3. Garat sportive;
1.4. Shoqëritë amatore (ansamblet);
1.5. Teatrot amatore;
1.6. Festivalet;
1.7. Botimi i librave;
1.8. Ekspozitat me fotografi;
1.9. Aktivitete me karakter garues;
1.10. Pjesëmarrje në festivale jashtë komunës;
1.11. Promovim i librave;
1.12. Promovim i talenteve të të rinjve;
1.13. Aktivitete kulturore, rinore dhe sportive të organizuara nga DKRS;
1.14. KVRL; 
1.15. Qendra Rinore.
2. Gjatë ndarjes së subvencioneve, në kushte të barabarta, Komuna u jep përparësi rasteve specifike në vijim: 
2.1. Projektet që kanë siguruar bashkëfinancim nga palët e treta sipas vlerës;
2.2. Projektet të cilat mund të krijojnë të hyra financiare për kërkuesin e subvencionit, në funksion të sigurimit të qëndrueshmërisë së projektit për periudhën e ardhshme; dhe
2.3. Aplikuesve që nuk kanë fituar më parë subvencione nga Komuna dhe gjatë vitit të njëjtë fiskal nuk kanë qenë përfitues të një subvencioni për kulturë, rini, sport të ndarë nga pushteti qendror ose nga ndonjë donator tjetër.
3. Dokumentet të cilat duhet të dorëzohen gjatë aplikimit për ndarje të subvencioneve përfshijnë, por duke mos u kufizuar: 

3.1. Projekt-propozimi;
3.2. Aplikacioni;
3.3. Dokumenti identifikues;
3.4. Certifikata e vendbanimit (për persona fizik);
3.5. Certifikata e regjistrimit (për persona juridik);
3.6. Dëshmi për pagesën e taksave komunale;
3.7. Dëshmi për pagesën e tatimit në pronë (për persona fizik);
3.8. Dëshmi se nuk ka obligime ndaj ATK-së (për persona juridik);
3.9. Konfirmimin nga banka për xhirollogarinë e aplikuesit;
3.10. Konfirmimin e regjistrimit të xhirollogarisë bankare të aplikuesit në platformën 
e-Kosova.
Neni 27
Raportet kthyese nga përfituesit e subvencioneve
1. Përfituesit e subvencioneve të ndara nga Komuna me të cilët lidhet Marrëveshja obligohen që të dorëzojnë raporte financiare dhe narrative.
2. Përfituesit e subvencioneve obligohen që, pas marrjes së subvencionit, të dorëzojnë në Komunë raportin me të gjitha shpenzimet financiare, ashtu siç janë kërkuar me projekt-propozim. Raporti duhet t'i ketë të gjitha shpenzimet me dokumentacionin përkatës (raportet bankare, faturat e rregullta, nënshkrimet e pjesëmarrësve etj.).
3. Përfituesit e subvencioneve obligohen që, pas përfundimit të aktiviteteve, të dorëzojnë raportin narrativ, i cili duhet të ketë të gjitha detajet e aktiviteteve që janë realizuar gjatë periudhës së subvencionimit.
4. Periudha kohore e raportimit duhet të jetë 15 ditë të punës pas përfundimit të afatit të përcaktuar në marrëveshjen për subvencionim.
5. Raportet nga paragrafi 1 i këtij neni protokollohen dhe një kopje e tyre dorëzohet në arkivin e Komunës.
Neni 28
Monitorimi i përfituesve të subvencioneve
1. Komuna ka të drejtë të kërkojë nga përfituesi informacione dhe dëshmi për shpenzimin e mjeteve të përfituara nga subvencioni, brenda 10 ditëve nga kërkesa e Komunës.
2. Komuna mund të bëjë monitorimin e përfituesve të subvencioneve, me theks të veçantë te përfituesit në fushën e bujqësisë dhe zhvillimit ekonomik, në lidhje me shfrytëzimin e drejtë dhe sipas vendimit apo marrëveshjes të mjeteve të ndara në formë të subvencioneve.
3. Monitorimi sipas paragrafit 2 mund të bëhet më së paku një periudhë kohore prej 3 vjetësh nga data e përfitimit të subvencionit. 

Neni 29
Transparenca në ndarjen e subvencioneve
1. Komuna publikon listën përfundimtare të përfituesve të subvencioneve brenda 5 ditëve të punës pas vendimit për ndarje të subvencioneve nga Kryetari. 
2. Lista përfundimtare e përfituesve duhet të përmbajë: emrin e përfituesit, rastin, fushën për të cilën jepet subvencioni dhe shumat që iu janë ndarë.
3. Publikimi i të dhënave për përfituesit e subvencioneve bëhet në ueb-faqen e Komunës, në tabelat e shpalljeve si dhe në vendet e frekuentuara në territorin e Komunës.

Neni 30
Dispozitat tranzitore dhe shfuqizuese
1. Procedurat për ndarjen e subvencioneve të filluara para hyrjes në fuqi të kësaj Rregulloreje përfundojnë në përputhje me dispozitat e rregullores në fuqi në kohën e fillimit të procedurës.
2. Me hyrjen në fuqi të kësaj Rregulloreje, shfuqizohet Rregullorja për kushtet, kriteret dhe procedurat e ndarjes së subvencioneve, e miratuar më datës 31.10.2018, me nr. prot. 02-180-9082.



Neni 31
Hyrja në fuqi
[bookmark: _GoBack]
1. Kjo Rregullore i nënshtrohet shqyrtimit të ligjshmërisë dhe hyn në fuqi më 1 janar 2027.
































Datë: 00.00.2026                                                                      Kuvendi i Komunës së Junikut
                                                                                                       Kryesues z. Leonard Llolluni
                                                                                                                                                                                                                                                           
                                                                                                                      ___________________

